ସିଙ୍ଗାପୁର ଗସ୍ତ ଅବସରରେ ପ୍ରଧାନମନ୍ତ୍ରୀଙ୍କ ପ୍ରେସ୍ ବିବୃତି

ମହାମହିମ ପ୍ରଧାନମନ୍ତ୍ରୀ ଲି ସିଏନ ଲୁଙ୍ଗ, ବିଶିଷ୍ଟ ପ୍ରତିନିଧିବୃନ୍ଦ, ଗଣମାଧ୍ୟମ ପ୍ରତିନିଧିଗଣ, ସର୍ବ ପ୍ରଥମେ ମୁଁ ପ୍ରଧାନମନ୍ତ୍ରୀ ଲି’ଙ୍କ ପ୍ରତି କୃତଜ୍ଞତା ଜ୍ଞାପନ କରୁଛି । ତାଙ୍କର ଆତିଥ୍ୟ ଏବଂ ସୌହାର୍ଦ୍ଦ୍ୟ ପାଇଁ ମୁଁ ତାଙ୍କୁ ଧନ୍ୟବାଦ ଜଣାଉଛି । ଭାରତ ସହ ସଂପର୍କକୁ ମଜଭୁତ କରିବା ସକାଶେ ତାଙ୍କର ଶତତ ପ୍ରଚେଷ୍ଟା ପାଇଁ ମଧ୍ୟ ଧନ୍ୟବାଦ ଜ୍ଞାପନ କରୁଛି । ପୁଣି ବ୍ୟକ୍ତିଗତ ସ୍ତରରେ ବନ୍ଧୁତା ପାଇଁ ତାଙ୍କର ପ୍ରୟାସ ଲାଗି ସାଧୁବାଦ ଜଣାଉଛି । ଭାରତ–ସିଙ୍ଗାପୁର ମଧ୍ୟରେ ସଂପର୍କ ବାସ୍ତବତା ଦୃଷ୍ଟିକୋଣରୁ ସାମରିକ ବୁଝାମଣାର କଷଟି ପଥରରେ ପରଖା ଯାଇସାରିଛି । ଆମ ସଂପର୍କରେ କୌଣସି ପ୍ରକାର ଅସ୍ୱାଭାବିକତା ନାହିଁ । ବରଂ, ସେଥିରେ ଉଷ୍ମତା, ସୌହାର୍ଦ୍ଦ୍ୟ ତଥା ବିଶ୍ୱାସ ଭରି ରହିଛି । ଆଜି ଆମ ଦୁଇ ପକ୍ଷଙ୍କ ମଧ୍ୟରେ ହୋଇଥିବା ଆଲୋଚନାରେ ପ୍ରଧାନମନ୍ତ୍ରୀ ଲି ଏବଂ ମୁଁ ଉଭୟ ମିଳିତ ଭାବେ ଆମର ଦ୍ୱିପାକ୍ଷିକ ସଂପର୍କକୁ ପ୍ରଗତି ପଥରେ ଆଗେଇ ନେବା ଘେନି ସମୀକ୍ଷା ଏବଂ ଭବିଷ୍ୟତ ପାଇଁ ଏହାର ମାର୍ଗଚିତ୍ର/ରୋଡମ୍ୟାପ୍ ପ୍ରସ୍ତୁତ କରିବା ସକାଶେ ବିସ୍ତୃତ ଆଲୋଚନା କରିଛୁ । ଦୁଇ ଦେଶ ମଧ୍ୟରେ ବ୍ୟାପକ ଆର୍ଥିକ ସହଯୋଗ ରାଜିନାମାର ଦ୍ୱିତୀୟ ସମୀକ୍ଷା ବୈଠକ ସଂପୂର୍ଣ୍ଣ ହୋଇଥିବାରୁ ମୁଁ ବିଶେଷ ଭାବେ ଖୁସି । ପୁଣି ଆମେ ଦୁହେଁ ଏହି ପ୍ରସଙ୍ଗ ଉପରେ ସହମତ ହୋଇଛୁ ଯେ ଦ୍ୱିତୀୟ ସମୀକ୍ଷା ବୈଠକ ସଂପୂର୍ଣ୍ଣ କରିବା ଆମର ଲକ୍ଷ୍ୟ ନୁହେଁ । ଏହା କେବଳ ଅୟମାରମ୍ଭ ମାତ୍ର । ଆମ ଦୁଇ ଦେଶର ଅଧିକାରୀମାନେ ଖୁବ୍ ଶୀଘ୍ର ଏହି ରାଜିନାମାକୁ ଆହୁରି ଉନ୍ନତ କରି ଆଗକୁ ଆଗେଇ ନେବା ଦିଗରେ ଆଲୋଚନା ଆରମ୍ଭ କରିବେ । ଭାରତ ପାଇଁ ସିଙ୍ଗାପୁର ହେଉଛି ପ୍ରତ୍ୟକ୍ଷ ବିଦେଶୀ ପୁଞ୍ଜି ନିବେଶର ଏକ ମହତ୍ତ୍ୱପୂର୍ଣ୍ଣ ସ୍ରୋତର ଉତ୍ସ । ଏବଂ ଭାରତ ପକ୍ଷରୁ ବିଦେଶରେ କରାଯାଉଥିବା ନିବେଶ ପାଇଁ ସିଙ୍ଗାପୁର ହେଉଛି ଶୀର୍ଷ ଲକ୍ଷ୍ୟସ୍ଥଳୀ । ମୁଁ ଅତ୍ୟନ୍ତ ଆନନ୍ଦିତ ଯେ ଭାରତୀୟ କମ୍ପାନୀମାନେ ସିଙ୍ଗାପୁରକୁ “ଆସିଆନ୍” କ୍ଷେତ୍ର ଏବଂ ଅନ୍ୟ ରାଷ୍ଟ୍ରମାନଙ୍କରେ କାର୍ଯ୍ୟ କରିବା ସକାଶେ ଏକ ସ୍ପ୍ରିଙ୍ଗ୍ ବୋର୍ଡ଼ ଭାବେ ଉପଯୋଗ କରିଆସୁଛନ୍ତି । ସିଙ୍ଗାପୁରର କମ୍ପାନୀମାନଙ୍କ ଦ୍ୱାରା ଭାରତରେ ନିବେଶ ଦିନକୁ ଦିନ ବୃଦ୍ଧି ପାଇବାରେ ଲାଗିଛି । ଭାରତର ଉନ୍ନତି ସିଙ୍ଗାପୁରକୁ ଏହାର ମହତ୍ତ୍ୱପୂର୍ଣ୍ଣ କ୍ଷେତ୍ରରେ ପ୍ରଗତି ସାଧିତ କରିବାରେ ଅତୁଳନୀୟ ସହଯୋଗ ପ୍ରଦାନ କରିଆସୁଛି । ଗତକାଲି ସନ୍ଧ୍ୟାରେ ସିଙ୍ଗାପୁରର ଅନେକ ଗୁରୁତ୍ୱପୂର୍ଣ୍ଣ କମ୍ପାନୀର ସିଇଓମାନଙ୍କ ସହ ଏକ ଗୋଲ ଟେବୁଲ ଆଲୋଚନା ବେଳେ ସେମାନଙ୍କ ମନରେ ଭାରତ ପ୍ରତି ଥିବା ବିଶ୍ୱାସ ଦେଖି ମୁଁ ଖୁବ୍ ଆନନ୍ଦ ଅନୁଭବ କରିଥିଲି । ଭାରତ ଏବଂ ସିଙ୍ଗାପୁର ମଧ୍ୟରେ ବିମାନ ଚଳାଚଳ ମାତ୍ରା ଦ୍ରୁତ ଗତିରେ ବୃଦ୍ଧି ପାଇବାରେ ଲାଗିଛି । ଉଭୟ ପକ୍ଷ ଖୁବ୍ ଶୀଘ୍ର ଦ୍ୱିପାକ୍ଷିକ ବିମାନ ସେବା ରାଜିନାମାର ସମୀକ୍ଷା ଆରମ୍ଭ କରିବାକୁ ଯାଉଛନ୍ତି । ଆମେ ଉଭୟେ ନିଜ ନିଜର ଡ଼ିଜିଟାଲ ସହଭାଗୀତା ଆରମ୍ଭ ହୋଇଥିବାରୁ ବେଶ୍ ପ୍ରସନ୍ନତା ପ୍ରକଟ କରୁଛୁ । ଏହା ଉଭୟ ପକ୍ଷଙ୍କ ସକାଶେ ଅସୀମ ସମ୍ଭାବନା ସୃଷ୍ଟି କରିବା ସହ ପ୍ରାକୃତିକ ଭାଗିଦାରୀର କ୍ଷେତ୍ର ହୋଇପାରିବ । ରୁପେ, ଭୀମ ଏବଂ ୟୁପିଆଇ–ଆଧାରିତ ରେମିଟାନ୍ସ ଆପ୍ ସଂପର୍କରେ ସିଙ୍ଗାପୁରରେ ଗତକାଲି ସନ୍ଧ୍ୟାରେ ଆନ୍ତର୍ଜାତୀୟ ଡ଼ିଜିଟାଲ ଇଣ୍ଡିଆର ଶୁଭାରମ୍ଭ କରାଯାଇଛି ଯାହା ଆମର ସହଭାଗୀତାର ନୂତନତାର ଭାବନାକୁ ପରିପ୍ରକାଶ କରୁଛି । ଡିଜିଟାଲ ଇଣ୍ଡିଆ ଅଧୀନରେ ଭାରତରେ ଆମେ ଏକ ଡ଼ାଟା ସେଣ୍ଟର ନୀତି ପ୍ରବର୍ତ୍ତନ କରିବାକୁ ଯାଉଛୁ । ଆଜି ମୁଁ ନାନ୍ୟାଙ୍ଗ୍ ଟେକ୍ନୋଲଜିକାଲ ୟୁନିଭର୍ସିଟିରେ ଅନେକଗୁଡ଼ିଏ ରାଜିନାମା ସ୍ୱାକ୍ଷରିତ ହେବା କାର୍ଯ୍ୟକ୍ରମରେ ଉପସ୍ଥିତ ରହିବି । ଏହିସବୁ ରାଜିନାମା ଉଚ୍ଚଶିକ୍ଷା, ବିଜ୍ଞାନ, ପ୍ରଯୁକ୍ତି ଏବଂ ନବସୃଜନ କ୍ଷେତ୍ରରେ ଆମର ସହଯୋଗୀତାକୁ ଆହୁରି ବଢ଼ାଇବା ଉଦ୍ଦେଶ୍ୟରେ ଏଭଳି ରାଜିନାମା ସ୍ୱାକ୍ଷରିତ ହେଉଛି । କୌଶଳ ବିକାଶ, ଯୋଜନା ଏବଂ ସହରାଞ୍ଚଳ ବିକାଶ କ୍ଷେତ୍ରରେ ଆମର ସହଯୋଗୀତାରେ ବିଶେଷ ପ୍ରଗତି ପରିଲକ୍ଷିତ ହୋଇଛି । ଆମେ ଏବେ ଭାରତର 115ଟି ଅଭିଳାଷୀ ଜିଲ୍ଲାରେ ପାନୀୟ ଜଳ ଉପଲବ୍ଧ କରିବା ସକାଶେ ନୂଆ କାର୍ଯ୍ୟକ୍ରମ ଆରମ୍ଭ କରିଛୁ । ଆଜି ଏବଂ ଗତକାଲି ଆମେ ଯେଉଁ ରାଜିନାମାରେ ସ୍ୱାକ୍ଷର କରିଛୁ ସେସବୁ ଏହି ସହଯୋଗକୁ ଏକ ନୂତନ ଶୀର୍ଷରେ ପହଞ୍ଚାଇବ । ଏହା ଗ୍ରାମୀଣ କ୍ଷେତ୍ର ସହିତ ଭାରତର ଯୁବବର୍ଗଙ୍କ ସକାଶେ ଅତ୍ୟନ୍ତ ଲାଭପ୍ରଦ ସାବ୍ୟସ୍ତ ହୋଇପାରିବ । ଆମେ ଆମର ସାମରିକ ସହଭାଗୀତାରେ ପ୍ରତିରକ୍ଷା ଓ ନିରାପତ୍ତାର ମହତ୍ତ୍ୱ ଉପରେ ଗୁରୁତ୍ୱ ଆରୋପ କରିଛୁ । ଏହି କ୍ଷେତ୍ରରେ ଲଗାତାର ବୃଦ୍ଧି ଘଟୁଛି ଯାହାକୁ କି ଆମେ ସ୍ୱାଗତ କରୁଛୁ । SIMBEX ର 25 ବର୍ଷ ପୂରଣ ହୋଇଥିବାରୁ ମୁଁ ଭାରତ ଏବଂ ସିଙ୍ଗାପୁରର ନୌସେନାଙ୍କୁ ଅଭିନନ୍ଦନ ଜ୍ଞାପନ କରୁଛି । ଖୁବ୍ ଶୀଘ୍ର ଆମେ ତ୍ରିପାକ୍ଷିକ ନୌସମରାଭ୍ୟାସ ଆରମ୍ଭ କରିବାକୁ ଯାଉଛୁ । ବାରମ୍ବାର ହେଉଥିବା ଏହି ଅଭ୍ୟାସ ତଥା ନୌସୈନିକ ସହଯୋଗକୁ ଦୃଷ୍ଟିରେ ରଖି ଉଭୟ ରାଷ୍ଟ୍ରର ନୌସେନାଙ୍କ ମଧ୍ୟରେ ଲଜିଷ୍ଟିକ୍ସ ରାଜିନାମା ସମ୍ପନ୍ନ ହୋଇଛି ଓ ଏହାକୁ ମୁଁ ସ୍ୱାଗତ କରୁଛି । ଆଗାମୀ ଦିନରେ ମୁଁ ସାଇବର ନିରାପତ୍ତା ଏବଂ ମୌଳବାଦ ଓ ଆତଙ୍କବାଦର ମୁକାବିଲା ଦୁଇ ଦେଶ ମଧ୍ୟରେ ସହଯୋଗର ଏକ ମହତ୍ତ୍ୱପୂର୍ଣ୍ଣ କ୍ଷେତ୍ର ହେବ । ଏହାକୁ ଆମ ଉଭୟ ରାଷ୍ଟ୍ରଙ୍କ ସକାଶେ ସବୁଠାରୁ ବଡ଼ ବିପଦ ବୋଲି ମୁଁ ବିଶ୍ୱାସ କରେ । ପ୍ରଧାନମନ୍ତ୍ରୀ ଲି ଏବଂ ମୁଁ ବୈଶ୍ୱିକ ଏବଂ କ୍ଷେତ୍ରୀୟ ସମସ୍ୟାବଳୀ ଉପରେ ଆମର ମତ ପୋଷଣ କରିବା ସହ ଭାବ ବିନିମୟ କରିଛୁ । ଆମେ ଦୁହେଁ ସାମୁଦ୍ରିକ ସୁରକ୍ଷା ଉପରେ ସୈଦ୍ଧାନ୍ତିକ ବିଚାରକୁ ପୁନଃପ୍ରକଟ କରିଛୁ ଏବଂ ସାର୍ବଜନୀନ ନିୟମାବଳୀ ପ୍ରତି ଆମର ପ୍ରତିବଦ୍ଧତା ପ୍ରକଟ କରିଛୁ । ଆମେ ଉନ୍ମୁକ୍ତ, ସ୍ଥିର ଏବଂ ଯଥାର୍ଥ ଅନ୍ତରାଷ୍ଟ୍ରୀୟ ବାଣିଜ୍ୟ ବ୍ୟବସ୍ଥା ଜାରି ରହିବା ଦିଗରେ ଆବଶ୍ୟକତା ଅନୁସାରେ ସହମତ ବ୍ୟକ୍ତ କରିଛୁ । ମୁଁ ଆସିଆନ ନେତୃତ୍ୱାଧୀନ ସଂସ୍ଥାନମାନଙ୍କ ମାଧ୍ୟମରେ ଆସିଆନ ଏକତାର ମହତ୍ତ୍ୱ, ଏହାର କେନ୍ଦ୍ରୀୟ ତଥା କ୍ଷେତ୍ରୀୟ ସ୍ଥିରତା ବୃଦ୍ଧ ଉପରେ ଗୁରୁତ୍ୱ ପ୍ରଦାନ କରେ । ମୁଁ ଆରସିଇପି ରାଜିନାମା ଯଥାଶୀଘ୍ର ସ୍ୱାକ୍ଷରିତ ହେବା ଉପରେ ଭାରତର ଦୃଢ଼ ପ୍ରତିବଦ୍ଧତା ପ୍ରକଟ କରୁଛି । ଏହାର ଉଚିତ, ସନ୍ତୁଳିତ ଏବଂ ବ୍ୟାପକ ରାଜିନାମା କାର୍ଯ୍ୟକାରୀ ହେବା ଘେନି ଆଶା ପ୍ରକଟ କରୁଛି । ଆଜି ସନ୍ଧ୍ୟାରେ ସାଙ୍ଗ୍ରି–ଲା ଆଲୋଚନାରେ ମୁଁ ଭାରତ–ପ୍ରଶାନ୍ତ ମହାସାଗରୀୟ କ୍ଷେତ୍ରରେ ଶାନ୍ତି ଓ ସମୃଦ୍ଧି ପ୍ରତି ଭାରତର ଦୃଷ୍ଟିକୋଣକୁ ବ୍ୟକ୍ତ କରିବାକୁ ଚାହେଁ । ସାଙ୍ଗ୍ରି–ଲା ଆଲୋଚନାକୁ ଆମନ୍ତ୍ରଣ କରିଥିବାରୁ ମୁଁ ପ୍ରଧାନମନ୍ତ୍ରୀ ଲି’ ଙ୍କୁ ଧନ୍ୟବାଦ ଜଣାଉଛି । ପ୍ରଧାନମନ୍ତ୍ରୀ ଲି ଏବଂ ତାଙ୍କର ସମସ୍ତ ଟିମକୁ ସଫଳତାପୂର୍ବକ ନେତୃତ୍ୱ ପରିବର୍ତ୍ତନ ସକାଶେ ମୁଁ ନିଜର ଶୁଭକାମନା ଜ୍ଞାପନ କରୁଛି । ମୁଁ ଜାଣେ ଯେ ସିଙ୍ଗାପୁରର ନୂତନ ନେତା ଦେଶର ସୁପ୍ରସିଦ୍ଧ ପରମ୍ପରାକୁ କାଏମ ରଖିବେ ଏବଂ ଏହି ମହାନ ଦେଶକୁ ଜନସେବାର ଭାବନା ଓ ପରମ୍ପରା ସହ ଆଗକୁ ଆଗେଇନେବେ । ଧନ୍ୟବାଦ । ଅନେକ ଅନେକ ଧନ୍ୟବାଦ ।